**Merknader til Forskrift om tildeling av tilskudd til nyhets- og aktualitetsmedier i Oslo**

*Til forskriften § 1 Formål*

Ordningen skal bidra til sterkere Oslo-offentlighet gjennom å stimulere til et mangfold av lokale nyhets- og aktualitetsmedier karakterisert av høy kvalitet og uavhengig journalistikk. Formålet med ordningen er å bedre dekningen av lokalaviser for Oslo by og bydelene.

Bred tilgang til nyheter, aktualitetsstoff og samfunnsdebatt er en forutsetning for aktiv og informert deltakelse i demokratiske prosesser og samfunnsliv for øvrig. Behov for en lokal støtte til Oslo-aviser har oppstått som en følge av at markedet i seg selv ikke kan bære jevnlig nyhetsproduksjon og -utgivelse på et profesjonelt nivå.

*Til forskriften § 2 Virkeområde*

Forskriftens virkeområde er Oslo kommune. I dette ligger at hovedvekten av det redaksjonelle innholdet må omhandle lokale forhold i Oslo. Videre må mediet normalt ha sitt utgiversted, dvs. sin sentrale redaksjon, i Oslo kommune. Unntak fra dette følger av forskriftens § 5 første ledd bokstav d.

*Til forskriften § 3 Definisjoner*

Søker: Ordningen er rettet mot utgivere av en publikasjon som det søkes støtte til.

Kommunen foreslår at det bør være en begrensning på størrelsen på utbyttet som eiere kan ta ut, for de tilfeller at søkeren er organisert som et aksjeselskap. Dette kan bidra til å målrette ordningen mot søkere som har et reelt behov for tilskudd, og da spesielt å nå utgivere av mindre aviser.

Tekstbaserte nyhets- og aktualitetsmedier: Ordningen er avgrenset til medier som er *tekstbaserte*. I dette ligger at ordningen er forbeholdt aviser som publiseres på papir og/eller på internett.

En sentral begrunnelse for avgrensningen er at tilskuddsordningen er en prøveordning. Når kommunen har innhentet erfaringer kan det på sikt vurderes om ordningen bør utvides til å omfatte medier på andre plattformer såfremt disse har lokalt nyhets- og aktualitetsinnhold som sitt hovedformål.

*Til forskriften § 4 Økonomisk rammer*

De økonomiske rammene for tilskuddsordningen fastsettes hvert år av bystyret, og kan variere fra år til år.

*Til forskriften § 5 Generelle vilkår*

Innhold: Første ledd bokstav b) stiller for det første krav til bredde i det journalistiske innholdet som tilbys, og videre at det journalistiske innholdet i hovedsak skal være egenprodusert, dvs. produsert av egne redaksjonelle ansatte eller frilansjournalister som får honorar av redaksjonen. Videre må hovedvekten av det redaksjonelle innholdet omhandle lokale forhold i Oslo og/eller Oslos bydeler.

Utkastet innebærer bl.a. en avgrensning mot medier som i all hovedsak inneholder stoff om ett eller noen få samfunnsområder, eller som i hovedsak inneholder stoff vinklet ut fra en spesiell faglig, politisk, ideologisk, religiøs eller etnisk bakgrunn. Dette følger av bestemmelsens annet ledd bokstav b). Videre inneholder annet ledd bokstav c) en avgrensning mot medier som hovedsakelig er rettet mot avgrensede publikumsgrupper, som medlemmer eller ansatte i bestemte organisasjoner, foreninger eller selskap. Formålet med tilskuddet er å fremme den *brede* samfunnsdebatten, og å holde befolkningen i Oslo *bredt og generelt* orientert om ulike samfunnsspørsmål. Oslo kommune antar at i den grad det er grunn til å støtte andre typer medier, er begrunnelsen en annen. Dette bør derfor eventuelt skje gjennom egne ordninger.

Ansvarlig redaktør: Målgruppen for ordningen bør være de redigerte, profesjonelle mediene som baserer virksomheten på bransjens etiske normer – og ikke f.eks. brukerstyrte tjenester som sosiale medier, blogger, etc. Det vises til første ledd bokstav c).

Utgiversted: Publikasjonen bør normalt ha sitt utgiversted, dvs. sin sentrale redaksjon, i Oslo kommune. Det kan i særlige tilfeller gis tilskudd til medier som ikke har utgiversted innenfor Oslo kommune, såfremt hovedvekten av det redaksjonelle innholdet omhandler lokale forhold i Oslo og øvrige vilkår er oppfylt. Det vises til første ledd bokstav d).

Utgivelseshyppighet: Det stilles som vilkår at tilskudd bare gis til trykte medier som utkommer minst ti ganger per år, eller til digitale medier som minimum ti ganger årlig stiller en ny versjon av mediet til rådighet for brukerne som atskiller seg fra tidligere versjoner. Dette følger av bestemmelsens tredje ledd. Dette vil i praksis si at publikasjonene må utkomme månedlig unntatt i ferieperioder. Dette må anses som et minimumsnivå for publisering av nyhets- og aktualitetsinnhold, og det er ønskelig at tilskuddet skal stimulere til at utgivelseshyppigheten over tid øker fra dette minimumsnivået.

Tilskudd kan gis til abonnementsbaserte medier, løssalgsmedier og medier som distribueres gratis til husstandene såfremt øvrige vilkår er oppfylt.

*Til forskriften § 6 Kunngjøring og søknadsfrist*

Tilskuddsordningen kunngjøres offentlig på den måten kommunen finner mest egnet. Kunngjøringen skal inneholde informasjon om ordningen, om søknadsfristen og om hvor søknaden skal sendes. Søknadsfristen er i forskriften satt til 30. april det året tildelingen gjelder. For sent innkomne søknader kan avvises.

*Til forskriften § 7 Krav til søknaden*

Det følger av bestemmelsen hva søknaden skal inneholde og vedleggene til denne. Søknader som ikke oppfyller kravene til innhold og vedlegg, kan avslås.

*Til forskriften § 8 Vedtak om tilskudd*

Det følger av bestemmelsens første ledd at vedtak om tilskudd treffes etter en samlet vurdering av om søknaden oppfyller vilkårene i forskriftens §§ 5 og 6, samt formålet i § 1. Søkere som oppfyller vilkårene og formålet, vil bli innvilget tilskudd. Det er en forutsetning at de kravene til søknaden som følger av § 7, er oppfylt for at søknaden skal kunne innvilges.

Tilskuddet fordeles likt innenfor vedtatt ramme mellom samtlige medier som innvilges tilskudd etter første ledd. Det ytes kun ett tilskudd uavhengig av om publikasjonen gis ut på en eller flere plattformer (papir/digitalt).

*Til forskriften § 9 Saksbehandlingen*

Det legges opp til at det er Direktøren for etaten med ansvaret for kulturfeltet i kommunen som fatter vedtak om tilskudd etter ordningen. Etaten er kommunens fagorgan på kulturfeltet og har bred tilskuddserfaring. Før det treffes vedtak, skal det innhentes en rådgivende uttalelse fra fagutvalget, se § 10. Det presiseres at uttalelsen fra utvalget vil være et råd og er ikke ment å være bindende for direktøren. En slik saksgang skal sikre at vedtakene fattes lengst mulig unna de politiske myndighetene og at armlengdes avstand-prinsippet ivaretas.

*Til forskriften § 10 Fagutvalg*

Det opprettes et fagutvalg som skal gi en rådgivende uttalelse til bruk ved vurderingen av søknadene. Forslag til medlemmer innhentes fra sentrale medieorganisasjoner. Oslo kommune vil fastsette nærmere regler om utvalgets oppnevning, virksomhet og sammensetning m.v. i et reglement.

*Til forskriften § 11 Vilkår for innvilget tilskudd*

Bestemmelsen setter vilkår for tilskudd som er innvilget. Formålet er bl.a. å sikre at tilskuddsmidlene blir brukt i henhold til forutsetningene for tildelingen. Det kan i tillegg stilles flere vilkår for tilskuddet i vedtaket enn det som følger av bestemmelsen.

*Til forskriften § 12 Utbetaling av tilskudd*

Utbetalingen gjøres i en engangsutbetaling når tilstrekkelig dokumentasjon er forelagt Kulturetaten. Etaten kan i forbindelse med kontroll av tidligere utbetalt tilskudd utsette utbetalingen inntil tilstrekkelig dokumentasjon foreligger eller kontrollen er gjennomført.

*Til forskriften § 13 Rapport og regnskap*

Bestemmelsen inneholder krav til rapport og regnskap til de som mottar tilskudd fra ordningen. I siste ledd er det vist til at krav til rapport og regnskap bl.a. skal følge «de til enhver tid overordnede regler for tilskuddsordninger i Oslo kommune». For tiden er dette *Instruks om utforming av tilskuddsordninger i Oslo kommune,* vedtatt av bystyret 18.12.2002 sak 503 og til byrådssak 143/12 *Oslo kommune – behandling av tilskudd*, vedtatt av bystyret 30.01.2013 sak 15. Det er også vist til kommunens årlige økonomireglement.

*Til forskriften § 14 Kontroll med bruk av midler*

Det fremgår av bestemmelsen at kommunen kan kontrollere at tilskuddet nyttes etter forutsetningene, samt at mottakere av tilskudd plikter å medvirke til slik kontroll.

*Til forskriften § 15 Bortfall av tilskudd og krav om tilbakebetaling*

Bestemmelsen angir tilfeller der kommunen kan fatte vedtak om at tilskudd skal bortfalle og utbetalt tilskudd skal tilbakebetales. I tillegg til det som fremgår av bestemmelsen gjelder forvaltningslovens bestemmelser fullt ut, bl.a. forvaltningsloven § 35 om omgjøring av vedtak.

*Til forskriften § 16 Klageadgang*

Vedtak etter forskriften er enkeltvedtak. Forvaltningslovens bestemmelser om klage gjelder. Klageinstans er Oslo kommunes klagenemnd. Nærmere om hvor klagen skal sendes vil fremgå av oversendelsesbrevet til søkerne med avslaget.

*Til forskriften § 17 Ikrafttredelsestidspunkt*

Forskriften trer i kraft fra vedtakstidspunktet.